Diari Oficial de la Generalitat Valenciana


Sumari del DOGV 4458, del 12-03-2003 (2003/2886)

ORDE de 13 de desembre de 2002, de la Conselleria de Sanitat, per la qual convoca beques per a projectes d'investigació en programes de salut i beques per a la formació i col·laboració en els projectes d'investigació de l'EVES per a l'any 2003.
----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4458

Data del DOGV
:   12-03-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/2886


Data del document
:   13-12-2002

Organisme emissor
:   Conselleria de Sanitat

Tipus de document
:   Ordre

Descriptors 

:   * llevadora
    * ajuda pública
    * metge
    * assignació per estudis
    * salut pública
    * investigació científica
    * centre d'investigació
    * suport econòmic
    * investigació mèdica
    * universitat
    * personal sanitari

ORDE de 13 de desembre de 2002, de la Conselleria de Sanitat, per la qual convoca beques per a projectes d'investigació en programes de salut i beques per a la formació i col·laboració en els projectes d'investigació de l'EVES per a l'any 2003. [2003/2886]
  
La Conselleria de Sanitat, a través de l'Escola Valenciana d'Estudis per a la Salut Pública (EVES), convoca la concessió de beques per a projectes d'investigació en programes de salut, prevenció i predicció de malaltia i beques per a la formació i col·laboració en els projectes d'investigació de l'EVES.
  
L'objectiu general d'esta convocatòria és afavorir la producció del coneixement científic en àrees d'interés prioritari per a la Conselleria de Sanitat que ajude a fonamentar científicament els programes i les polítiques de salut, i en conseqüència aconseguir l'objectiu últim de millorar la salut pública i també el coneixement dels mecanismes i la prevenció de les malalties.
  
En atenció d'estes consideracions i fent ús de les facultats que em conferix el Decret 87/1999, de 30 de juliol del Consell de la Generalitat i segons que establix el Decret 108/1992, de 6 de juliol, del Govern Valencià, que regula la concessió de beques,
  
ORDENE
  
Article 1. Objectiu i classes de beques
  
Esta orde té per objecte convocar un concurs públic per a la concessió de les beques que a continuació es relacionen i aprovar les bases per les quals es regiran, que s'incorporen com a annexos a esta orde:
  
1.1 Beques de projectes d'investigació en l'àrea de salut pública (annex I).
  
1.2 Beques d'especialització professional en investigació (annex II).
  
Article 2. Finançament
  
L'import global de les beques és de cent seixanta-un mil setanta-set (161.077) euros amb càrrec al programa pressupostari 411.40, Escola Valenciana d'Estudis per a la Salut, línia de subvenció T0120000 dels pressupostos de la Generalitat Valenciana per a l'any 2003. Atés que la present convocatòria es publica a l'empara del que preveu l'Orde de la Conselleria d'Hisenda de 26 de setembre de 1994, sobre tramitació anticipada d'expedient de despesa, l'aportació econòmica queda condicionada a l'existència de crèdit adequat i suficient en els pressupostos de la Generalitat Valenciana per a l'any 2003, amb la distribució següent:
  
- Beques de projectes d'investigació en l'àrea de salut pública: 139.440 euros.
  
- Beques d'especialització professional en investigació: 21.637 euros.
  
Article 3
  
La Conselleria de Sanitat es reserva el dret de difondre i publicar els treballs dels projectes d'investigació que resulten seleccionats durant el temps màxim de dos anys.
  
DISPOSICIONS ADDICIONALS
  
Primera
  
L'eficàcia d'esta convocatòria queda condicionada a l'existència en els pressupostos de l'exercici econòmic de l'any 2003, línia T0120000, de crèdit adequat i suficient per a atendre les ajudes que s'hi preveuen.
  
Segona
  
Els aspectes regulats en esta orde s'apliquen sense perjudici de les normes que regixen el règim jurídic de l'administració de la Generalitat Valenciana, especialment en matèria pressupostària.
  
DISPOSICIONS FINALS
  
Primera
  
S'autoritza el subsecretari per a l'Agència Valenciana de la Salut perquè, en l'àmbit de les seues competències, adopte les mesures necessàries per al desplegament i aplicació d'esta orde.
  
Segona
  
Esta orde entra en vigor l'endemà de la publicació en el Diari Oficial de la Generalitat Valenciana. No obstant això, no es dictarà cap resolució sobre les sol·licituds d'ajuda mentre no hi haja crèdit adequat i suficient en l'exercici del 2003.
  
València, 13 de desembre de 2002
  
El conseller de Sanitat,
  
SERAFÍN CASTELLANO GÓMEZ
  
ANNEX I
  
Beques per a projectes d'investigació en programes de salut
  
Primera. Beneficiaris
  
Poden sol·licitar les ajudes que regula esta orde:
  
1.1. El personal de plantilla de les institucions sanitàries, centres i servicis dependents de la Conselleria de Sanitat.
  
1.2. El personal de plantilla de les universitats, organismes públics d'investigació i/o altres entitats públiques o privades que no tinguen finalitat lucrativa i que es troben radicades, en tots els casos, a la Comunitat Valenciana.
  
Segona. Sol·licituds i documentació
  
Les sol·licituds han de ser presentades en el model normalitzat que figura com a annex III, i han de ser subscrites per l'investigador principal, que es responsabilitzarà de dur a terme el projecte. En la sol·licitud ha de figurar el nom de l'investigador principal, el seu lloc, centre de treball i adreça per a notificacions, amb els documents assenyalats en l'apartat onze. Les sol·licituds s'han d'adreçar a l'Escola Valenciana d'Estudis per a la Salut, al carrer de Juan de Garay, 21, 46370 València.
  
Així mateix s'han de presentar juntament amb la sol·licitud, segons que preveu la base onze:
  
- Currículum (model 2).
  
- Memòria del projecte (model 3).
  
Els models normalitzats estan disponibles en les direccions territorials de la Conselleria de Sanitat, els servicis centrals i a l'EVES mateix. També se'n pot obtenir una còpia en el lloc web de l'escola, en l'adreça http://san.gva.es.
  
El termini de presentació de sol·licituds finalitza als 20 dies naturals comptadors des de l'endemà de la publicació d'esta orde en el Diari Oficial de la Generalitat Valenciana. Es poden presentar en el registre de l'EVES o per qualsevol de les formes previstes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999.
  
La Secretaria de l'EVES tornarà les sol·licituds i la documentació annexa que no s'adapte a les exigències de la convocatòria.
  
Tercera. Objecte de la investigació
  
El projecte ha de versar sobre algun dels programes de salut, prevenció i predicció de la malaltia que a continuació es relacionen:
  
- Avaluació de programes de salut: sistemes d'informació i metodologia d'avaluació.
  
- Intervencions sobre grups especials.
  
- Prevenció primària i secundària del càncer.
  
- TBC: detecció i seguiment.
  
- Accidents de trànsit: estratègies d'intervenció.
  
- Tabac: motivacions del consum.
  
- Trastorns de l'alimentació i la nutrició.
  
- Salut sexual i reproductiva.
  
- Exercici físic.
  
- Salut laboral.
  
- Intervencions relacionades amb el Centre Superior d'Investigació en Salut Pública.
  
- Seguretat alimentària.
  
- Vigilància epidemiològica.
  
- Educació per a la salut: avaluació d'estratègies d'intervenció, projectes i recursos.
  
Quarta. Comissió avaluadora
  
La comissió avaluadora està presidida pel subsecretari per a l'Agència Valenciana de la Salut, i està formada per:
  
- El director o la directora de l'EVES, que hi actua com a president en els casos de delegació o suplència del president de la comissió.
  
- 4 representants de les unitats de l'EVES i 1 representant de la Direcció General per a la Salut Pública.
  
- La secretària de l'EVES, que fa de secretària de la comissió avaluadora, amb veu però sense vot.
  
La comissió té facultats per a resoldre tots els dubtes que apareguen en la interpretació de les bases, i la possibilitat d'entrevistar els sol·licitants si ho considera convenient.
  
La comissió pot disposar la constitució de comissions especialitzades només per a col·laborar en la valoració dels projectes dels candidats o les candidates.
  
Cinquena. Naturalesa i quantia de les ajudes
  
1. Les ajudes previstes en esta convocatòria es destinen a cobrir les despeses següents, sempre que estiguen directament relacionades amb la realització del projecte i estiguen ben especificades en la sol·licitud:
  
a) Despeses de personal: costos ocasionats per la participació en el projecte de personal en règim de formació, alié al vinculat com a funcionari, com a estatutari o contractualment amb l'organisme sol·licitant.
  
b) Despeses d'adquisició de béns i contractació de servicis, que inclouen el material inventariable indispensable per a dur a terme el projecte, ben justificat; les compres de material fungible i altres despeses complementàries, ben justificades, necessàries per a dur a cap el projecte, com ara material bibliogràfic i contractació de servicis externs.
  
c) Despeses corresponents a viatges i dietes, amb la consignació de lloc, duració i interés dels viatges per al projecte, si es disposa d'esta informació en el moment de cursar la sol·licitud.
  
2. El material inventariable adquirit amb càrrec a les ajudes concedides serà propietat del centre executor del projecte, que pot arbitrar el sistema d'accedir al projecte als investigadors que siga més convenient en funció del seu model de gestió.
  
3. Una vegada acabat el projecte, el material bibliogràfic (llibres, revistes i material gràfic), adquirit amb càrrec a les ajudes concedides, queda a disposició dels fons de la biblioteca del centre.
  
4. L'estructura de les partides pressupostàries assenyalades en l'anterior punt 1 d'esta base és vinculant. Si en el transcurs del desenvolupament del projecte es considera necessari introduir canvis entre partides, l'investigador responsable del projecte ha de sol·licitar-los, amb caràcter previ, amb la indicació dels motius i amb el vistiplau del representant legal del centre, davant la Secretaria de l'EVES, que resoldrà amb l'assessorament que, si fera falta, considerara necessari.
  
Sisena. Resolució
  
La comissió avaluadora valora els projectes segons els criteris de selecció següents:
  
1. Qualitat científica del projecte.
  
2. Rellevància, en relació amb els aspectes següents:
  
a) Relació de l'objecte d'investigació amb les prioritats de salut a la Comunitat Valenciana, allistades en l'apartat tercer de la present orde.
  
b) Impacte potencial sobre la millora de l'atenció a la Comunitat Valenciana.
  
3. Caràcter multicèntric i multidisciplinari de l'estudi.
  
4. Adequació dels recursos previstos als objectius que es proposen.
  
Les sol·licituds les resol el conseller de Sanitat, a proposta de la comissió avaluadora, mitjançant una resolució que serà publicada en el Diari Oficial de la Generalitat Valenciana, en el termini màxim de tres mesos. Si no hi ha resolució expressa en el termini establit, les sol·licituds s'entendran desestimades, sense perjudici del que es dispose quan es dicte la resolució corresponent.
  
Setena. Acceptació de la beca
  
L'EVES enviarà a l'adjudicatari sol·licitant de l'ajuda el document d'acceptació corresponent, que ha de ser tornat ben emplenat, amb el vistiplau del responsable del seu centre de treball, en el termini de 15 dies comptadors des de la data en què el rebrà amb la documentació complementària que se li requerirà. Si no la torna en este termini, s'entendrà que hi renuncia, i se'n declararà la pèrdua del seu dret, d'acord amb el que disposa l'article 7 del Decret 108/1992, de 6 de juliol, de la Generalitat Valenciana.
  
Les decisions negatives seran comunicades als sol·licitants, cosa que no els impedix presentar noves sol·licituds en ulteriors convocatòries.
  
Huitena. Finançament i forma de pagament
  
Les beques podran finançar totalment o parcial el pressupost presentat per a l'execució del projecte. La quantia de les ajudes es determinarà en cada cas segons els interessos de l'avaluació establida en la base sisena.
  
En el supòsit que la beca siga concedida a un investigador d'un centre dependent de la Conselleria de Sanitat, el pagament de les subvencions que regula esta orde pot efectuar-se en un sol lliurament, i es farà a favor de la institució on preste servicis l'investigador principal. El centre es compromet a la gestió dels fons i a la realització de les contractacions que calguen, d'acord amb les normes que per la seua naturalesa jurídica els siguen aplicables.
  
L'ordenació del pagament de les ajudes en el cas d'investigadors de centres no adscrits a la Conselleria de Sanitat es farà d'acord amb els criteris continguts en l'article 47.bis del text refós de la Llei de la Hisenda Pública Valenciana, en la redacció donada per l'article 23 de la Llei 8/1995, de 29 de desembre, de Mesures Fiscals, Administratives i d'Organització de la Generalitat Valenciana, en els termes següents:
  
a) A la concessió de la subvenció es lliurarà el 40% de l'import de la quantitat assignada. Este pagament està condicionat a la presentació prèvia de la justificació de despeses que cobrisca el percentatge esmentat, a la presentació d'un aval bancari, prestat en forma i condicions reglamentàries, o bé a la presentació d'una fiança depositada davant els servicis territorials de la Conselleria d'Economia, Hisenda i Ocupació de la província corresponent.
  
b) Una vegada justificat per l'entitat el 40% ja lliurat, es pot fer el pagament d'un 20% més amb els mateixos condicionants, és a dir, després de la justificació de despeses, l'aval bancari o la fiança.
  
c) El 40% restant el farà efectiu la Generalitat Valenciana quan es justifique correctament la totalitat de la quantitat concedida.
  
El termini de presentació dels justificants de despeses requerits acaba el 2 de desembre d'enguany. No obstant això, podrà prorrogar-se a l'exercici 2004, mitjançant una resolució amb l'explicació dels motius, condicionada a l'existència de consignació pressupostària adequada i suficient en l'exercici 2004.
  
Novena. Memòria final
  
Els beneficiaris de les beques hauran d'enviar a la secretària de l'EVES, durant el primer semestre del 2004, la memòria final del projecte, que ha d'incloure un resum de la investigació juntament amb una relació detallada de les despeses totals fetes, segons el model 4, i les separates de publicacions o comunicacions a congressos, si n'hi ha hagut. En la publicació de treballs científics, presentació de comunicacions a congressos i reunions científiques, etc., que tinguen lloc com a resultat d'una ajuda d'investigació de l'EVES, s'ha de consignar l'origen del finançament i se n'enviarà a l'EVES un exemplar de la publicació, amb esment del número d'expedient. Així mateix, es remetran a l'EVES les publicacions que es facen com a conseqüència de la beca després de la presentació de la memòria.
  
Deu. Obligacions
  
L'incompliment per part dels beneficiaris dels requisits establits en esta convocatòria i de les obligacions que s'hi defineixen, origina la revocació de les quanties concedides, amb tots els efectes i responsabilitats que se'n deriven.
  
Onze. Recursos
  
Contra la resolució d'adjudicació de beques que exhaurix la via administrativa es pot interposar, amb caràcter potestatiu, un recurs de reposició davant el conseller de Sanitat en el termini d'un mes des de la publicació o modificació (article 116 de la Llei 30/1992). Igualment es podrà interposar un recurs contenciós administratiu, d'acord amb els articles 109 i 110 de la Llei 30/1992, de Règim Jurídic de les Administracions Públiques i del Procediment Administratiu Comú, així com amb els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, davant la Sala Contenciosa Administrativa del Tribunal Superior de Justícia de la Comunitat Valenciana en el termini màxim de dos mesos, comptadors des de l'endemà de la notificació.
  
Dotze. Formalització de les sol·licituds
  
La sol·licitud d'ajuda es farà segons un model normalitzat (model 1), on es farà constar:
  
1. Títol del projecte.
  
2. Nom de l'investigador principal amb esment del seu lloc, centre de treball i adreça, fax més pròxim.
  
3. Relació d'investigadors col·laboradors.
  
4. Especificació de la quantitat sol·licitada.
  
S'hi ha d'adjuntar els documents següents:
  
a) Fotocòpia del DNI de l'investigador principal.
  
b) Autorització del responsable de la institució de la viabilitat i oportunitat de realització de la investigació sol·licitada.
  
c) Declaració jurada d'altres ajudes a la investigació concedides pel mateix projecte que es presenta.
  
d) Justificació d'estar al corrent de les obligacions fiscals i de la Seguretat Social, si és el cas. L'acreditació es farà d'acord amb l'Orde de 30 de maig de 1996 (DOGV de 21.06.1996).
  
e) En el currículum (model 2) es faran constar els apartats següents:
  
- Formació acadèmica.
  
- Activitats professionals.
  
- Publicacions.
  
- Participació en congressos.
  
- Línies d'investigació en què ha treballat.
  
- Altres mèrits.
  
f) La memòria del projecte (model 3) inclourà els apartats següents:
  
- Títol i resum del projecte
  
- Plantejament i justificació de l'estudi: antecedents i circumstàncies en què s'inscriu, bibliografia seleccionada, adequació i oportunitat del projecte.
  
- Hipòtesi i objectius que es pretén assolir.
  
- Metodologia i pla de treball.
  
- Durada i fases previstes.
  
- Informe de la comissió d'investigació o responsable d'investigació del centre.
  
- Pressupost, amb detall de:
  
Material fungible
  
Bibliografia
  
Despeses per treballs especialitzats
  
Personal
  
Assistència a congressos
  
Altres recursos necessaris (inclòs el material inventariable)
  
g) La memòria final del projecte (model 4) consta dels apartats següents:
  
- Títol i resum del projecte.
  
- Memòria econòmica.
  
ANNEX II
  
Beques per a la formació i col·laboració en els projectes d'investigació de l'EVES
  
Primera. Objecte i finalitat
  
Les beques tenen per objecte la formació i la col·laboració en els projectes d'investigació de l'EVES.
  
Es convoquen dues beques destinades a titulats mitjans o superiors preferentment amb cursos d'especialització en investigació que col·laboren en els projectes d'investigació de l'EVES.
  
Segona. Dotació, duració i pagament de beques
  
La beca de formació està dotada de 901,52 euros bruts mensuals, amb un import total màxim per a l'any 2003 de 10.818,24 euros per a cada una de les beques, que estarà subjecta a les retencions que pertoquen legalment. La Generalitat Valenciana contractarà una assegurança d'accidents i malaltia per al becari, pel temps de durada de la beca, si no tinguera cobertes estes contingències.
  
El període de duració de la beca comprén des de l'endemà de la notificació fins al 31 de desembre de 2003. No obstant això, podrà prorrogar-se a l'exercici 2004, mitjançant una resolució motivada, condicionada a l'existència de consignació pressupostària, adequada i suficient, en l'exercici 2003. En qualsevol cas, la beca no tindrà una duració superior a 18 mesos.
  
L'import de les beques s'abonarà mensualment, després de la certificació de conformitat emesa pel director de l'EVES.
  
Tercera. Titulació exigida, condicions generals i barem
  
Els aspirants que vulguen accedir a esta convocatòria de beques hauran d'estar en possessió del títol de llicenciat o diplomat universitari, de qualsevol disciplina anàloga en l'àrea de ciències de la salut pública.
  
Es tindran en compte en el procés de selecció l'adequació al perfil de la beca i també els coneixements següents:
  
a) Cursos d'especialització, especialment en investigació i salut pública.
  
b) Valencià i idiomes comunitaris: anglés o francés.
  
c) Coneixements d'informàtica.
  
Els mèrits adduïts pels aspirants es valoren de la manera següent:
  
a) Expedient acadèmic: fins a 2 punts.
  
b) Formació extraacadèmica: 2 punts.
  
c) Entrevista personal: 3 punts.
  
d) Adequació al perfil de l'àrea: 3 punts.
  
S'exclouran les sol·licituds dels aspirants que tinguen una relació laboral remunerada. Els mèrits que s'al·leguen han de ser acreditats, ben compulsats, en el moment de la presentació de les sol·licituds.
  
Quarta. Mèrits
  
A continuació es detallen els coneixements que es valoren en cada una de les àrees de formació:
  
Gestió i servicis sanitaris:
  
- Coneixements: mètodes estadístics, dissenys d'investigació, epidemiologia, investigació en servicis sanitaris, qualitat assistencial o economia de la salut.
  
Analista de dades:
  
- Llicenciats o diplomats en matemàtiques o estadística.
  
- Coneixements: recuperació i construcció de bases de dades; anàlisi descriptiva de dades; anàlisi estadística; interpretació i comunicació de resultats.
  
Epidemiòleg:
  
- Llicenciats o diplomats en ciències de la salut, medicina, farmàcia, infermeria.
  
- Coneixements: disseny d'estudis epidemiològics, inclosa l'elaboració de qüestionaris; treball de camp; recuperació de dades; anàlisi epidemiològica; interpretació i comunicació de resultats.
  
Tècnic ambiental:
  
- Llicenciats o diplomats en biologia, ciències ambientals, farmàcia, físiques, químiques.
  
- Coneixements: disseny d'estudis d'exposició ambiental; treball de camp; mesurament ambiental i recuperació de dades; anàlisi de l'exposició; interpretació i comunicació de resultats.
  
Tècnic en gestió de la investigació:
  
- Coneixements: recerca i actualització de la bibliografia, comunicació amb centres externs, participació en l'escriptura de productes científics, elaboració d'informes i comunicació de resultats.
  
Salut laboral:
  
- Diplomats ATS/DUI o bé llicenciats en medicina del treball, amb la llicenciatura posterior a 1995.
  
Cooperació:
  
- Coneixements: coneixements en disseny de projectes de cooperació; experiència general en cooperació.
  
Cinquena. Formalització de sol·licituds i termini
  
La sol·licitud s'ha de fer segons el model normalitzat (model 5), en què es farà constar:
  
a) Cognoms.
  
b) Nom.
  
c) Data de naixement.
  
d) Nacionalitat.
  
e) DNI.
  
f) Adreça.
  
g) Població i codi postal.
  
h) Telèfon i fax més pròxim.
  
i) Titulació.
  
j) Justificació d'estar al corrent de les obligacions fiscals i de la Seguretat Social si cal.
  
k) Prioritat de les àrees per a les quals sol·licita la beca.
  
També s'ha d'adjuntar a la sol·licitud:
  
a) Expedient acadèmic.
  
b) Currículum (model 2), de la manera que establix la base dotze de l'annex I.
  
c) Qualssevol altres documents que acrediten la possessió del títol o mèrits, docents, investigadors o professionals que es vulguen al·legar.
  
El termini de presentació de sol·licituds és de 20 dies naturals, comptadors des de l'endemà de la publicació d'esta orde en el Diari Oficial de la Generalitat Valenciana.
  
Els models normalitzats estan disponibles en les direccions territorials de la Conselleria de Sanitat, servicis centrals i a l'EVES mateix. També se'n pot obtindre una còpia en la pàgina web de l'escola a l'adreça: http://eves.san.gva.es.
  
Les sol·licituds s'han d'adreçar a la direcció de l'Escola Valenciana d'Estudis per a la Salut, al carrer de Juan de Garay, 21, 46270 València.
  
Sisena. Resolució i comissió avaluadora
  
Les sol·licituds les ha de resoldre el conseller de Sanitat, a proposta de la comissió avaluadora, mitjançant una resolució que serà publicada en el Diari Oficial de la Generalitat Valenciana, en el termini màxim de tres mesos. Si no hi ha una resolució expressa en el termini establit, s'entén que s'han desestimat les sol·licituds, sense perjudici del que es dispose quan es dicte la resolució corresponent.
  
La comissió avaluadora la presidix el subsecretari per a l'Agència Valenciana de la Salut, i en formen part:
  
- El director de l'EVES, que hi actuarà com a president en els casos de delegació o suplència del president de la comissió.
  
- 4 representants de les unitats de l'EVES i 1 representant de la Direcció General per a la Salut Pública.
  
- La secretària de l'EVES, que actua com a secretària de la comissió avaluadora, amb veu però sense vot.
  
La comissió té facultats per a resoldre tots els dubtes que apareguen en la interpretació de les bases, i la possibilitat d'entrevistar els sol·licitants si ho considera oportú.
  
La comissió pot disposar la constitució de comissions especialitzades només per a col·laborar en la valoració dels projectes dels candidats i les candidates.
  
Setena. Drets, obligacions, tutoria i incidències dels becaris
  
Les beques són incompatibles amb qualsevol altra beca, ajuda o activitat laboral regular. La infracció d'esta regla, en qualsevol moment del període de la beca, la deixa sense efecte.
  
Els beneficiaris de les subvencions, si cal, han d'acreditar, en el moment immediatament posterior a la recepció de la notificació de resolució de concessió, que es troben al corrent de les seues obligacions tributàries i de Seguretat Social, en la forma que s'establix en l'Orde de 30 de maig de 1996 de la Conselleria d'Economia i Hisenda (DOGV núm. 2.775, de 21 de juny de 1996).
  
La direcció de l'EVES ordena les activitats i projectes i establix la dedicació dels becaris, segons els criteris dels seus servicis i mitjans, amb una dedicació total de 35 hores setmanals.
  
Les obligacions dels becaris són:
  
a) Col·laborar en els treballs apropiats a la seua titulació i assistència a la investigació.
  
b) Fer el treball encomanat amb dedicació exclusiva.
  
c) Un mes abans de la finalització de la beca, elaborar una memòria científica i de les activitats que s'han fet durant el període de la beca.
  
Acabat el període de duració de la beca, i després de l'informe d'assistència, aprofitament i aptitud, el director de l'EVES estendrà el certificat corresponent.
  
La Subsecretaria per a l'Agència Valenciana de la Salut resol les incidències que es produïsquen durant el període d'aprofitament de la beca i pot deixar-la sense efecte, després de consultar amb la persona interessada, en els casos següents:
  
a) Incompliment de les seues obligacions.
  
b) No fer l'activitat que motive la concessió.
  
c) Deixar de tindre els requisits exigits en esta convocatòria.
  
Davant les incidències, renúncies, abandons o incompliments que deixen vacant una beca, es procedirà a cobrir-la segons l'orde establit en la borsa de reserva que resulte del procés de selecció.
  
Huitena. Recursos
  
Contra la resolució d'adjudicació de beques que exhaurix la via administrativa es pot interposar, amb caràcter potestatiu, recurs de reposició davant el conseller de Sanitat en el termini d'un mes des de la publicació o modificació (art. 116 de la Llei 30/1992). Igualment es pot interposar recurs contenciós administratiu, d'acord amb els articles 109 i 110 de la Llei 30/1992, de Règim Jurídic de les Administracions Públiques i del Procediment Administratiu Comú, així com amb els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, davant la Sala Contenciosa Administrativa del Tribunal Superior de Justícia de la Comunitat Valenciana en el termini màxim de dos mesos, comptadors des de l'endemà de la notificació de la resolució.